《舟中晓起偶成》
清代·汪为霖

世界同泡沤，本诸释氏说。人生泛虚舟，老庄旨颇彻。

眼前即是道，底用譬空设。昨夜卧舟中，酣梦无殊别。

梦中行百里，那识路拗折。蘧然觉推枕，便是小生灭。

昨从何处来，境界已悬绝。风水不暂停，帆影去如瞥。

作者简介：江苏如皋人，字春田。官广西思恩知府。有材勇，多技能，善画兰竹。